Нобэрэ пщэдейрэ
Бадзэуэгъуэм и 30, махуэку
ЦIыхукIэ сату щIыным ебэныным и дунейпсо махуэщ. ООН-м и Ассамблее нэхъыщхьэм 2013 гъэм дыгъэгъазэм и 18-м къищта унафэм ипкъ иткIэ ирагъэкIуэкI.
Зэныбжьэгъугъэм и дунейпсо махуэщ
Арэфэ махуэщ
1768 гъэм дунейм и хъуреягъыр къызэхикIухьын мурадкIэ псым техьащ Кук Джеймс зи капитан кхъухьыр. Абы ист псори зэхэту цIыху 84-рэ. Дунейм и щIыпIэ куэд япэу къахутэри, гупыр 1771 гъэм Инджылызым къекIуэлIэжауэ щытащ.
1932 гъэм Лос-Анджелес (США) къалэм къыщызэIуахащ Х Гъэмахуэ Олимп Джэгухэр. Ахэр екIуэкIащ шыщхьэуIум и 14 пщIондэ.
1980 гъэм Израилым и Кнессетым къэралым и щыхьэру Иерусалим игъэуващ.
Япэ рангым и капитан, Хэку зауэшхуэм хахуэу хэта, дзэ-тенджыз щIэныгъэхэм я кандидат Вэрокъуэ Гъузер къызэралъхурэ илъэси 104-рэ ирокъу.
США-м щыщ актёр, хьэрычэтыщIэ, политик цIэрыIуэ Шварценеггер Арнольд и ныбжьыр илъэс 73-рэ ирокъу.
УФ-м Художественнэ гимнастикэмкIэ и федерацэм и унафэщI, Урысейм ЛэжьыгъэмкIэ и ЛIыхъужь Виннер — Усмановэ Иринэ и ныбжьыр илъэс 72-рэ ирокъу.
Политик, УФ-м и Къэрал Думэм и УнафэщIым и къуэдзэ Железняк Сергей и ныбжьыр илъэс 50 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык къалэм пшэр техьэ-текIыу щыщытынущ. Хуабэр махуэм градус 25 — 26-рэ, жэщым градус 18 — 19 щыхъунущ.
Бадзэуэгъуэм и 31, мэрем
Муслъымэнхэм я махуэ нэхъ лъапIэ дыдэхэм ящыщ зыщ — Къурмэн хьидщ
Системнэ администраторым и махуэщ
1944 гъэм РСФСР-м и щIыналъэр нэмыцэ-фашист зэрыпхъуакIуэхэм къыIэщIагъэкIыжащ.
1954 гъэм КПСС-м и Комитет Нэхъыщхьэмрэ Министрхэм я Советымрэ унафэ къащтащ Новая Земля щIыпIэм ядернэ Iэщэхэр щагъэунэхуну полигон къыщызэгъэпэщыным теухуауэ.
1956 гъэм Москва Лениным и цIэр зезыхьэ стадион нэхъыщхьэр къыщызэIуахащ. Иджыпсту ар «Лужники» стадионырщ.
1990 гъэм къызэрагъэпэщащ «Газпромбанк»-р.
1991 гъэм СССР-мрэ США-мрэ Москва Iэ щытрадзащ зэребгъэрыкIуэ Iэщэхэр (СНВ) гъэмэщIэным теухуауэ.
1994 гъэм Бубкэ Сергей бжыр иIыгъыу лъагапIэм елъэнымкIэ дунейпсо рекорд игъэувауэ щытащ. Италием щыщ Сестриере къалэм щекIуэкI зэхьэзэхуэм хэту ар щхьэпрылъащ метри 6-рэ сантиметр 14-рэ хъу лъагапIэм. Ар Олимп Джэгухэм я чемпионым и 35-нэ дунейпсо рекордт.
Франджы киноактёр, ХХ лIэщIыгъуэм и джэгуакIуэ нэхъ щэджащэхэм хабжэ Луи де Фюнес къызэралъхурэ илъэси 106-рэ ирокъу.
Циркым и утыкур илъэс куэд хъуауэ зыгъэбжьыфIэ, джэгуакIуэ телъыджэу къалъытэ, СССР-м и цIыхубэ артист Попов Олег къызэралъхурэ илъэс 90 ирокъу.
Урысей уэрэджыIакIуэ, СССР-м и цIыхубэ артисткэ Пьехэ Эдитэ и ныбжьыр илъэс 83-рэ ирокъу.
Теленэтынхэр езыгъэкIуэкI, актёр, продюсер, цIыхубэм фIыуэ ялъагъу «Телъыджэхэр къыщыхъу губгъуэ» джэгукIэм цIэрыIуэ ирихъуа Якубович Леонид и ныбжьыр илъэс 75-рэ ирокъу.
Экономикэ щIэныгъэхэм я доктор, АКъУ-м и профессор Бидэнокъуэ Мурат и ныбжьыр илъэс 55-рэ ирокъу.
Британием щыщ тхакIуэ, Поттер Гарри теухуа тхылъхэр зи IэдакъэщIэкI Роулинг Джоан и ныбжьыр илъэс 55-рэ ирокъу.
Экономикэ щIэныгъэхэм я доктор, Белгород кооперацэмкIэ, экономикэмрэ правэмкIэ и институтым и къудамэу Налшык дэтам и профессор Жэрыкъуэ Оксанэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык къалэм пшэр техьэ-текIыу щыщытынущ. Хуабэр махуэм градус 28 — 29-рэ, жэщым градус 20 — 21-рэ щыхъунущ.
